|  |  |  |
| --- | --- | --- |
| Norges forskningsråd  Postboks 564  1327 LYSAKER |  |  |
| |  |  |  | | --- | --- | --- | | Deres ref | Vår ref  17/2892-14 | Dato  16. januar 2018 | |  | | | | | |

**Statsbudsjettet 2018 - Tildelingsbrev Norges forskningsråd**

[1. Innledning 1](#_Toc503859083)

[2. Mål, strategiske områder og styringsinformasjon for Norges forskningsråd 2](#_Toc503859084)

[3. Budsjetttildelinger og fullmakter for 2018 4](#_Toc503859085)

[4. Felles post for virksomhetskostnader 10](#_Toc503859086)

[5. Rapportering 11](#_Toc503859087)

[6. Planlagte styringsmøter 12](#_Toc503859088)

# Innledning

Nærings- og fiskeridepartementet viser til Innst. og Prop. 1 S (2017–2018) for Nærings- og fiskeridepartementet og meddeler med dette Stortingets budsjettvedtak og departementets styringssignaler for Norges forskningsråd i 2018.

Gjennom dette tildelingsbrevet gir Nærings- og fiskeridepartementet rammer og føringer til Norges forskningsråd for forvaltning av midler over kap. 920 post 50. Det konstitusjonelle ansvaret for tilskuddet over kap. 920 post 50 er delt mellom næringsministeren og fiskeriministeren.

Nærings- og fiskeridepartementet viser for øvrig til tildelingsbrev til Forskningsrådet fra Kunnskapsdepartementet som etatsstyrende departementet. I tildelingsbrev fra Kunnskapsdepartementet som etatsstyrer omtales også de oppgaver som Forskningsrådet skal ivareta for departementet i 2018.

# 2. Mål, strategiske områder og styringsinformasjon for Norges forskningsråd

Det vises til Prop. 1 S (2017-2018) og tildelingsbrev 2018 fra Kunnskapsdepartementet til Norge forskningsråd for nærmere omtale av regjeringens overordnede forskningspolitiske mål og prioriteringer samt målene regjeringen har fastsatt for Norges forskningsråd.

Forskningsrådet har følgende mål:

* Mål 1: Økt vitenskapelig kvalitet
* Mål 2: Økt verdiskaping i næringslivet
* Mål 3: Møte store samfunnsutfordringer
* Mål 4: Et velfungerende forskningssystem
* Mål 5: God rådgiving

### 2.1 Sektorpolitiske prioriteringer fra Nærings- og fiskeridepartementet

Den overordnede målsettingen med Nærings- og fiskeridepartementets tilskudd til Forskningsrådet over kap. 920 post 50 er at midlene skal bidra til størst mulig samlet verdiskaping i norsk økonomi innenfor bærekraftige rammer.

Nærings- og fiskeridepartementets tildeling retter seg derfor i hovedsak mot Forskningsrådets mål om økt verdiskaping i næringslivet. Dette innebærer at Forskningsrådet skal utløse FoU som, på kort og/eller lang sikt, skal øke den samlede verdiskapingen i norsk økonomi. Forsknings- og utviklingsarbeid gir økt verdiskaping gjennom nye eller forbedrede produkter, tjenester og prosesser, eller ved at kunnskap blir utnyttet og videreutviklet i andre sammenhenger. Nærings- og fiskeridepartementets tildeling retter seg også mot Forskningsrådets mål om å møte store samfunnsutfordringer innenfor det strategiske området Hav. Tilskuddene vil også gi effekt/bidrag til de øvrige av Forskningsrådets mål.

Departementets tildeling rettes inn de tre strategiske områdene under målet om økt verdiskaping i næringslivet. De tre strategiske områdene under mål 2: Økt verdiskaping i næringslivet er:

* **Økt konkurranseevne i nytt og eksisterende næringsliv**

Forskningsrådet skal utløse forskningsbasert innovasjon som gir økt konkurranseevne i næringslivet. Forskningsrådet skal utløse økt FoU-innsats i bedriftene og økt kvalitet i prosjektene. Målet er uavhengig av bedriftenes størrelse og alder, næring og geografi.

* **Styrket evne til omstilling i norsk økonomi**

Forskningsrådet skal identifisere, bygge opp kunnskap og legge til rette for utvikling av forskningsmiljøer på områder som er viktige for omstilling i økonomien. Målet omfatter forskning som ikke nødvendigvis har umiddelbar anvendelse i dagens marked.

* **Bedre samspill og kunnskapsoverføring mellom FoU-miljøer og næringsliv**

Forskningsrådet skal fremme samspill og kunnskapsoverføring mellom offentlig finansierte forskningsinstitusjoner og næringsliv som fører til økt verdiskaping i norsk økonomi. Forskningsrådets virksomhet skal gi økt næringsrelevant kompetanse i FoU-miljøene og økt FoU-kompetanse i næringslivet. Forskningsrådet skal også bidra til at forskning ved offentlig finansierte institusjoner kommer til bedre utnyttelse i næringslivet, blant annet gjennom kommersialisering av forskningsresultater.

I kap. 3 er tilskuddene gitt under det strategiske området der tilskuddet forventes å ha størst effekt/bidrag.

Departementet vil i 2018 særlig prioritere følgende områder:

#### Oppfølging av meldinger, planer og strategier

Forskningsrådet har en rolle i oppfølgingen av en rekke av regjeringens meldinger, strategier og handlingsplaner. I 2018 anses oppfølging av Meld. St. 27 (2016-2017) Industrien – grønnere, smartere og mer nyskapende, havstrategien 'Ny vekst, stolt historie' som ble lagt fram i februar og Regjeringen sin strategi for eksport og internasjonalisering 'Verda som marknad' som særlig viktig. Det legges til grunn at Forskningsrådet innenfor målene, rammer og ordninger som gjelder for virksomheten, bidrar til å realisere ambisjonene i disse dokumentene. I 2018 vil også regjeringen igangsette et arbeid med en helsenæringsmelding. Forskningsrådet vil bli bedt om innspill til dette arbeidet.

Departementet er videre opptatt av samarbeid på tvers av etablerte næringer, sektorer og fagområder.

I handlingsplan for oppfølging av HelseOmsorg21-strategien sies det at Regjeringen vil "leggje til rette for eit meir heilskaplig og koordinert samarbeid om forsking, innovasjon og næringsutvikling mellom forskingsmiljøa og matnæringa – innanfor mat, ernæring og helse". I Nasjonal handlingsplan for bedre kosthold (2017-2021) vises det til behovet for økt kunnskap om sammenhengen mellom mat, ernæring og helse. Forskningsrådet bes om å legge til rette for forsknings- og innovasjonssamarbeid på dette området. Samarbeid på tvers av sektorer og fagområder vil blant annet være sentralt for å stimulere til innovasjon og ta ut synergier i form av kunnskapsoverføring med mer.

#### Miljø, miljøteknologi og bærekraft

Nærings- og fiskeridepartementet ber Forskningsrådet ha fortsatt stor oppmerksomhet på miljø, miljøteknologi og bærekraftige løsninger, og at Forskningsrådet prioriterer dette i sin tildeling av midler.

### 2.2 Styringsinformasjon

Det vises til Kunnskapsdepartementets etatsstyringsbrev punkt tre som omtaler styringsinformasjon som er felles for alle departementene. Krav til rapportering er nærmere omtalt i punkt 4 i Kunnskapsdepartementets tildelingsbrev som etatsstyrer. Det vises for øvrig til punkt 5 i dette brevet for særskilte rapporteringer til Nærings- og fiskeridepartementet.

# Budsjetttildelinger og fullmakter for 2018

For Norges forskningsråd er det fattet budsjettvedtak på kap. 920 post 50 på

2 104 176 000 kroner.

Bevilgningene er fordelt som følger (tall i 1000 kroner).

|  |  |  |  |
| --- | --- | --- | --- |
| *Formål* | *Nærings-*  *ministeren* | *Fiskeri-*  *Ministeren* | *Totalt* |
| Økt konkurranseevne og styrket evne til omstilling i norsk økonomi | 1 067 808 | 300 857 | 1 368 665 |
| Bedre samspill og kunnskapsoverføring mellom FoU-miljøer og næringsliv | 592 060 | 138 172 | 730 232 |
| Andre tiltak | 2 317 | 2 962 | 5 279 |
| *Sum kap. 920 post 50* | 1 662 185 | 441 991 | 2 104 176 |

Det er også i 2018 lagt ett kutt på rammen for å fremme avbyråkratisering og effektivisering på 0,7 pst. Dette kuttet er fordelt flatt på tre strategiske områdene. Forskningsrådet fordeler kuttet på programmer og ordninger slik at eventuelle negative implikasjoner for måloppnåelse blir så lave som mulig.

Midler til programmer og tiltak i 2018 videreføres på om lag samme nivå som i 2017 med mindre det er spesifikt omtalt i tildelingsbrevet. Tilsvarende gjelder føringer gitt i 2017 hvor det ikke eksplisitt er sagt annet.

Tilskuddet betales ut to ganger i året (tentativt januar og august). Forskningsrådet kan omdisponere midler mellom programmer og ordninger hvis dette vurderes å gi høyere måloppnåelse. Større endringer må forelegges departementet. Det vises også til kap 3.5.

For å bidra til mål om økt verdiskaping i næringslivet fordeles tilskuddet over kap. 920 post 50 på følgende områder.

#### 3.1 Økt konkuranseevne i nytt og eksisterende næringsliv og styrket evne til omstilling i norsk økonomi.

(i 1000 kr)

|  |  |  |  |
| --- | --- | --- | --- |
| **Kategori** | **Nærings-**  **minister** | **Fiskeri-**  **Minister** | **Totalt** |
| **Økt konkurranseevne i nytt og eksisterende næringsliv og styrket evne til omstilling i norsk økonomi** | 1 067 808 | 300 857 | 1 368 665 |

#### 3.1.1 Forskningsprogrammer

For å øke konkurranseevnen i nytt og eksisterende næringsliv og styrke omstillingsevne i norsk økonomi styrkes muliggjørende teknologier med 45 mill. kroner, og Nærings ph.d. styrkes med 10 mill. kroner. Innenfor styrkingen av muliggjørende teknologier skal IKT -forskning prioriteres.

Muliggjørende teknologier er kunnskapsintensive teknologiområder med et bredt nedslagsfelt, som bygger opp under innovasjon og nyskaping innenfor en rekke ulike bransjer og anvendelsesområder.

Ordningen med å kunne gi støtte til områder med særskilte omstillingsbehov innenfor rammen av BIA (BIA-X) videreføres. Forskningsrådet bes vurdere om det er behov for utlysning av

BIA-X midler også i 2018.

Det vises til at Forskningsrådet, Innovasjon Norge og SIVA skal utarbeide en felles handlingsplan for å følge opp bioøkonomistrategien. Forskningsrådet bes i samarbeid med Innovasjon Norge og SIVA om å følge opp denne.

Det bes om at Forskningsrådet vurderer hvordan Forskningsrådets virkemidler treffer små- og mellomstore bedrifters behov. Dersom det bidrar til bedre samlet måloppnåelse bes Forskningsrådet om å vurdere ev tiltak for å bidra til at virkemidlene bedre treffer små- og mellomstore bedrifters behov.

Innsatsen på reiselivsforskning videreføres i 2018 og slik at det samlet sett disponeres minimum 4 mill. kroner til dette formålet. Midlene skal disponeres til en videreføring av reiselivsforskning som reiselivsnæringen kan dra nytte av, og samarbeide om. Departementet legger vekt på at forskningsprosjektene er brukerstyrte, og at tildelingen skal bidra til økt kunnskapsnivå, samarbeid og nettverksbygging i den næringsrettede reiselivsforskningen.

Bevilgningene fra næringsministeren til Energi-X kuttes fra og med 2018. I tillegg kuttes bevilgningen til internasjonalt forskningssamarbeid over næringsministerens budsjett med 15 mill. kroner. Kuttet plasseres på de ordninger der kuttet vil ha minst negativ effekt relatert til Forskningsrådets måloppnåelse.

#### 3.1.2 Marin og maritim forskning

Norge har komparative fortrinn i form av naturressurser og kunnskap innenfor havbaserte næringer, og det er et potensial for videre vekst i disse næringene. Regjeringen har derfor lagt fram en maritim strategi, en masterplan for marin forskning og en havstrategi. Midlene til marin og maritim forskning i Norges forskningsråd skal legge grunnlaget for bærekraftig forvaltning og videre vekst og nyskaping i havbaserte næringer.

Det er et potensial for å styrke kunnskapsoverføring på tvers av havbaserte næringer. Forskningsrådet bes om å videreføre tiltak som bidrar til økt kunnskapsflyt og læring på tvers av næringene, og legge til rette for økt samarbeid på tvers av sektorer, næringer og fagområder. Herunder etablering av ny felles overbygning over dagens havprogrammer for bedre å legge til rette for økt kunnskapsutvikling på tvers av havnæringene.

Gjennom Innovasjon Norge tildeles det 30 mill. kroner til støtte til pilot- og demonstrasjonsprosjekter fra marin og maritim sektor. Midlene skal bidra til å redusere risikoen til private aktører som ønsker å realisere og kommersialisere ny teknologi. Midlene skal sees i sammenheng med eksisterende ordninger i virkemiddelapparatet, og Forskningsrådet og Innovasjon Norge bes om å samarbeide om forvaltning av midlene.

Det vises til Kunnskapsdepartementets tildelingsbrev som etatsstyrer for oppdrag knyttet til kunnskapsgrunnlaget om nye arter i oppdrett. Det ble i 2003 utarbeidet en rapport om «Planmessig igangsetting av nye arter i oppdrett» der markedspotensialet, norske næringsaktørers interesse for ulike arter, det biologiske kunnskapsgrunnlaget, miljø og så videre vurderes. Det er nå behov for et oppdatert kunnskapsgrunnlag, og Forskningsrådet bes om å igangsette et slikt arbeid innenfor en ramme på rundt 2 mill. kroner.

Det skal settes av 6 mill. kroner til MABIT-programmet. MABIT er et næringsrettet FoU-program innenfor marin bioteknologi i Nord-Norge.

Det vises til Kunnskapsdepartementets tildelingsbrev som etatsstyrer der Norges forskningsråd bes etablere et permanent sekretariat for forsknings- og innovasjonsstrategien Maritim21. Dette skal fungere som et kontaktpunkt, der en person får spesielt ansvar for å følge opp strategien, som ble lagt frem 1. november 2016. I tilknytning til sekretariatet skal det etableres en rådgivende gruppe på 5-7 personer. Sekretariatet for Maritim21 skal rapportere til MARUTs Strategiske råd og arbeidsutvalg. Sekretariatet skal etableres 1. januar 2018, og evalueres etter 2 år.

#### 3.1.4 Internasjonalt forsknings- og innovasjonssamarbeid

Det vises til Kunnskapsdepartementets brev som etatsstyrer, der det understrekes at Forskningsrådet skal videreføre sitt internasjonale arbeid for departementene. Regjeringen har klare forventninger om at norske fagmiljøer og samfunns- og næringsliv deltar aktivt i Horisont 2020-samarbeidet og at de på noen områder er i front på den europeiske konkurransearenaen, jf. strategi for forsknings- og innovasjonssamarbeidet med EU. God og effektiv mobilisering til deltakelse i Horisont 2020 krever en helhetlig offentlig innsats som fokuserer på de potensielle deltakeres behov.

Forskningsrådet skal videre arbeide målrettet for å styrke det næringsrettede forskningssamarbeidet på bilateralt nivå med land utenfor EU som er av særlig strategisk betydning for Norge. Dette gjelder USA/Canada, men også Brasil, India, Japan, Kina, Russland og Sør-Afrika. Innenfor marint og maritimt forskningssamarbeid er også Chile, Portugal, Singapore og Sør-Korea relevante land å samarbeide med.

Departementet viser til Kunnskapsdepartementets tildelingsbrev som etatsstyrer når det gjelder JPI Oceans sekretariatet. JPI Oceans er et viktig tiltak for å styrke det langsiktige forsknings- og utviklingsarbeidet om marin og maritim forskning i Europa, hvor Norge har en viktig rolle. Forskningsrådet har i dag ansvar for JPI Oceans sekretariatet. Det er besluttet at JPI Oceans sekretariatet skal etableres som en egen organisasjon under belgisk lov, fra primo 2018. Forskningsrådet skal dekke norske kostnader ved deltakelse i JPI Oceans AISBL, i tillegg til ev ekstrakostnader som følge av norske forpliktelser om å dekke en større andel av JPI Oceans driftskostnader i en oppstartsfase. Kostnadene dekkes innenfor Forskningsrådets virksomhetsbudsjett og i tråd tidligere års administrasjonsbudsjett. I rammen er det også inkludert midler til å dekke stilling til en ansatt med permisjon fra Nærings- og fiskeridepartementet. Med forbehold om Stortinget budsjettvedtak skal denne stillingen finansieres frem til 31.12 2019. Finansiering av faglige aktiviteter gjennom JPI Oceans vil komme i tillegg.

### 3.2 Bedre samspill og kunnskapsoverføring mellom FoU-miljøer og næringsliv

(i 1000 kr)

|  |  |  |  |
| --- | --- | --- | --- |
| **Kategori** | **Nærings-minister** | **Fiskeri-minister** | **Totalt** |
| Kommersialisering av forskningsresultater | 190 624 |  | 190624 |
| Basisbevilgning til teknisk –industrielle  Institutter | 371 959 |  | 371 959 |
| Basisbevilgning til primærnærings-  Institutter |  | 110 399 | 110 399 |
| Strategisk kompetansebygging og institusjonsstøtte | 29 478 | 27 773 | 57 251 |
| **Sum Bedre samspill og kunnskapsoverføring mellom FoU-miljøer og næringsliv** | 592060 | 138 172 | 730 232 |

Formålet med bevilgningen til kommersialisering og nettverkstiltak er å legge til rette for bedre samspill og kunnskapsoverføring mellom offentlig finansierte FoU-miljøer og næringsliv. Gjennom Forny2020 programmet øremerkes det midler til økt kommersialisering av forskningsresultater fra disse miljøene.

#### 3.2.1 Kommersialisering av forskningsresultater

For å bedre samspill og kunnskapsoverføring mellom FoU-miljøer og næringsliv styrkes Forny2020 med 25 mill. kroner. Det er viktig at prosjektenes markeds- og vekstpotensial avklares tidlig. Slik vil man også raskere kunne avslutte prosjekter uten tilstrekkelig verdiskapingspotensial.

Forskningsrådet bes ha særlig oppmerksomhet på samvirket mellom Forny2020 og øvrige kommersialiseringsordninger, også de som forvaltes av Innovasjon Norge og andre virkemiddelaktører, for slik å oppnå best effekt av de aktuelle kommersialiseringsvirkemidlene.

Studententreprenørskapsordningen (STUD-ENT) videreføres i 2018. Forskningsrådet bes om å gi departementet sin vurdering og anbefaling om eventuelt videreføring av STUD-ENT og om rammen for ordningen innen utgangen av april 2018. Vurderingen må relateres til måloppnåelse og alternativ bruk av midlene for å styrke studententreprenørskap.

#### 3.2.2 Basisbevilgning teknisk – industrielle institutter

Basisbevilgningen til de teknisk-industrielle instituttene skal bidra til langsiktig kunnskaps- og kompetanseoppbygging, og bidra til økt næringsrelevant kompetanse i FoU-miljøene. Den blir styrket i tråd med regjeringens intensjon tilkjennegitt i Industrimeldingen (Meld. St. 27 (2016-2017) Industrien – grønnere, smartere og mer nyskapende.

Innenfor denne styrkingen skapes det rom for at SINTEF Raufoss Manufacturing AS tas opp på basisfinansieringsordningen for de teknisk­-industrielle instituttene. Basisbevilgningen går inntil videre til dette instituttet og ikke til andre enheter innenfor SINTEF-konsernet. Enkelte institutt i basisfinanseringsordningen, deriblant dette, inngår i forsknings­konserner, noe som reiser problemstillinger bl.a. knyttet til mulighetene til å disponere midlene til helhetlig strategisk instituttutvikling innenfor konsernet.

Departementet har mottatt informasjon fra Forskningsrådet om at Tel-Tek blir en del av Stiftelsen SINTEF, og om at enhetene i Stiftelsen SINTEF overføres til SINTEF AS. Dette innebærer at listen over teknisk-industrielle institutter endres fra den gitt i departementets Prop. 1 S (2017-2018), slik at Tel-Tek tas ut, og SINTEF AS tas inn og erstatter Stiftelsen SINTEF. De konsernspesifikke problemstillingene som er nevnt i forrige avsnitt vil også kunne bli reist i forbindelse med endringene omtalt i dette avsnittet.

Kunnskapsdepartementet og Nærings- og fiskeridepartementet vil sammen med andre departementer gå gjennom disse problemstillingene og vurdere behov for endring av retningslinjene for statlig basisfinansiering av forskningsinstitutter.

Den resultatbaserte delen av bevilgningen til de teknisk-industrielle institutter tildeles etter indikatorer for vitenskapelig publisering, relevans, internasjonalisering og samarbeid med universiteter og høyskoler. I tråd med dette videreføres ordningen med 10 pst. omfordeling av grunnbevilgningene som en hovedregel på den teknisk-industrielle arenaen.

Nærings- og fiskeridepartementet forventer at Forskningsrådet ivaretar sitt strategiske ansvar for de teknisk-industrielle instituttene, og bidrar til at de videreutvikler sin rolle som nasjonale kompetansesentre for næringslivsrelevant forskning i Norge.

#### 3.2.3 Basisbevilgning og annen institusjonsstøtte til primærnæringsinstitutter

Bevilgningen går til basisfinansiering av Nofima AS, SINTEF Ocean og Veterinærinstituttet.

Den statlige basisbevilgningen skal brukes til langsiktig kunnskaps- og kompetanseoppbygging, og skal stimulere instituttene til kvalitet, internasjonalisering og samarbeid. I 2018 skal 2,5 pst. av eksisterende grunnbevilgning omfordeles etter oppnådde resultat.

Nærings- og fiskeridepartementet legger til grunn at Norges forskningsråd fortsatt tildeler strategisk instituttbevilgning til Havforskningsinstituttet. Midlene skal benyttes til kunnskaps- og kompetanseoppbygging på områder av strategisk betydning.

3.2.4 Strategisk kompetansebygging og institusjonsstøtte

Denne posten omfatter departementets bevilgning til strategiske instituttbevilgninger, SIMULA Research Laboratory og Sentre for forskningsdrevet innovasjon (SFI), Teknologirådet og NTVA. Departementet legger vekt på at Teknologirådet er et faglig uavhengig organ, og øremerker 9 mill. kroner til Teknologirådet i 2018.

### 3.3 Tilskudd til andre tiltak

(i 1000 kroner)

|  |  |  |  |
| --- | --- | --- | --- |
| **Kategori** | **Nærings-minister** | **Fiskeri-minister** | **Totalt** |
| **Andre tiltak** | 2 317 | 2 962 | 5 279 |

Midlene skal i 2018 gå til andre tiltak som ikke faller inn under virksomhetsbudsjettet.

### 3.4 Tilskudd til atomforskning (ny post 51)

Fra og med 2018 samles bevilget 102,5 mill. kroner til Haldenprosjektet (52,5 mill. kroner) og ekstraordinært tilskudd til drift av Haldenreaktoren (50 mill. kroner) på en ny post 51. . Bevilgningene til Haldenprosjektet utgjør Norges andel av driften av prosjektet i 2018, mens det ekstraordinære tilskuddet skal kompensere for bortfall av oppdragsinntekter for reaktoren. Målet med bevilgningene er å drifte Haldenprosjektet og dermed forske på nukleær sikkerhet og bidra til at kritisk kompetanse om reaktorens tekniske oppbygging beholdes, for å bidra til en mest mulig effektiv dekommisjonering. Om aktuelt kan midlene også benyttes til planlegging av dekommisjonering. Det er en forutsetning for tilskuddet at det ikke testes brensel som vil forårsake ytterligere fordyring av håndtering av brukt brensel. Tilskuddet vil bli utbetalt halvårlig, direkte til IFE. Styringen av bevilgningene vil foregå direkte med IFE. Det samme gjelder den tilknyttede tilskuddsfullmakten på 105 mill. kroner.

### 3.5 Fullmakt til midlertidig omdisponering

De midler som stilles til disposisjon for Forskningsrådet skal utnyttes effektivt og målrettet. Forskningsrådet gis fullmakt til å omfordele midler mellom programmer og virkemidler innenfor bevilgningen, så lenge man sikrer måloppnåelse på lengre sikt. Gode grunner til omdisponeringer kan være forsinkelser i programstart eller dårlig søkning ved en bestemt utlysning. Avvik fra spesifikke føringer i tildelingsbrevet skal alltid tas opp med departementet. Behov for vesentlige omdisponeringer skal også tas opp med departementet. Departementene og Riksrevisjonen kan til enhver tid be om innsyn i bruken av midlene.

# Felles post for virksomhetskostnader

Virksomhetskostnadene over kap. 285 post 55 skal dekke alle kostnader til drift av Forskningsrådets virksomhet, dvs. alle kostnader som ikke er FoU-midler som skal fordeles videre. Virksomhetskostnadene ble tidligere finansiert gjennom bevilgningen fra Kunnskapsdepartementet over kap. 285 post 55 og gjennom en andel av FoU-bevilgningene fra alle departementer som finansierer forskning gjennom Forskningsrådet. Fra 2018 er alle bevilgninger fra departementene til drift av virksomheten i Forskningsrådet samlet på kap. 285 post 55 på Kunnskapsdepartementets budsjett. Samlingen av virksomhetskostnadene på en felles post innebærer i seg selv ingen endringer i tjenestene som Forskningsrådet yter overfor departementene. Finansiering av forskning, overordnet forskningspolitisk og sektorpolitisk rådgivning skal være de oppgavene som fortsatt skal ha høyest prioritet, jf. Forskningsrådets vedtekter. Departementet viser til Kunnskapsdepartementets tildelingsbrev som etatsstyrer for nærmere beskrivelse av hvilke tjenester som Forskningsrådet skal ivareta for departementene innenfor rammen av midlene på posten for virksomhetskostnader.

### 4.1 **Departementsspesifikke administrative føringer**

For å sikre en god utnyttelse av statens ressurser, er det viktig med tydelig rolledeling og et godt samarbeid mellom de ulike virkemiddelaktørene innenfor det norske innovasjonssystemet.

Innovasjon Norge, Siva, Forskningsrådet, Patentstyret, Enova, Norsk Romsenter og Norsk Design- og arkitektursenter er alle, på hver sine måter, viktige aktører i regjeringens arbeid med å legge til rette for vekst og nyskaping i norsk næringsliv.

Departementet ber virkemiddelaktørene organisere samarbeidet seg imellom på en måte som resulterer i tydelige og samkjørte virksomheter, som utøver sine respektive roller i et godt samspill, og på en slik måte at de ulike virkemidlene utfyller hverandre på en best mulig måte. Dette omfatter også samarbeid for utnytting av offentlig finansiert infrastruktur for forskning og innovasjon, inkludert testområder hav.

Det vises til at det fra og med 2017 ble bevilget midler til utvikling av støtte til testfasiliteter (katapult) over SIVAs budsjett. NFD forutsetter også at Innovasjon Norge, Siva og Norges forskningsråd vurderer hva som er hensiktsmessig rapportering fra katapultsentrene slik at måloppnåelse kan vurderes.

Romvirksomhet er et viktig virkemiddel for forskning og teknologiutvikling, jf. Meld. St. 32 (2012-2013) Mellom himmel og jord: Norsk romvirksomhet for næring og nytte. Forskningsrådet skal derfor samarbeide med Norsk Romsenter der dette er hensiktsmessig. Forskningsrådet skal sammen med Norsk Romsenter og Innovasjon Norge utvikle en felles modell for kommersialisering og  industrialisering innen romrelatert teknologiutvikling, teknologioverføring og nedstrøms romrelatert virksomhet.

Standard Norge bidrar til å opprettholde en nasjonal infrastruktur for standardiseringsarbeid i Norge. Det er ønskelig at Forskningsrådet har kjennskap til standardiseringssystemet, og en dialog med Standard Norge om standardiseringsprosesser av betydning for verdiskaping og norsk næringsliv, blant annet om muligheten for at flere forskere kan delta i standardiseringsprosesser.

### 4.2 Føring mangfold og likestilling

Det er et mål for regjeringen at alle skal ha like muligheter og frihet til å treffe egne valg, uavhengig av kjønn, etnisitet, religion, nedsatt funksjonsevne og seksuell orientering. Offentlige myndigheter har plikt til å fremme likestilling og hindre diskriminering på sitt virkeområde. Det skal tilbys likeverdige tjenester til hele befolkningen. Ansatte bør også gjenspeile mangfoldet i befolkningen.

Departementet understreker at arbeidet for likestilling og mangfold videreføres i 2018, og det skal utarbeides strategier og tiltak på dette området. Arbeidet skal omtales i årsrapporten for 2018 og senere år. Departementet vil følge opp status for virksomhetens arbeid for å fremme likestilling og mangfold i styringsdialogen i løpet av året.

Departementet ber Forskningsrådet arbeide for at likestillings- og mangfoldsperspektivet er godt ivaretatt i drift, styring og iverksetting av programvirksomheten i Forskningsrådet.

# Rapportering

Departementene og Forskningsrådet har samarbeidet om å utvikle struktur og forventninger til innhold i årsrapporten (rapport på samlet måloppnåelse) og vedlegg til årsrapport (departementsvise rapporter). Dette er nærmere omtalt i punkt 4 i Kunnskapsdepartementets tildelingsbrev som etatsstyrer.

Forskningsrådet skal rapportere på måloppnåelse for Nærings- og fiskeridepartementets tildelinger strukturert etter Forskningsrådets mål 2, Økt verdiskaping i næringslivet og de tre strategiske områdene for dette målet. Der hvor det viser seg vanskelig å rapportere på de enkelte rapporteringskravene på departementsnivå, gir Forskningsrådet sin deskriptive vurdering:

* *Økt konkuranseevne i nytt og eksisterende næringsliv*

For denne prioriteringen er det i tillegg særlig viktig at Forskingsrådet rapporterer på kvalitetsutvikling i prosjektporteføljen for NFDs bevilgning.

* *Styrket evne til omstilling i norsk økonomi*
* *Bedre samspill og kunnskapsoverføring mellom FoU-miljøene og næringslivet*

For denne prioriteringen skal Forskningsrådet rapportere særskilt på næringslivets kjøp av FoU fra instituttene.

Forskningsrådet skal i tillegg rapportere på måloppnåelse for Nærings- og fiskeridepartementets tildelinger strukturert etter Forskningsrådets mål 3 Møte store samfunnsutfordringer, strategisk område Hav. Der hvor det viser seg vanskelig å rapportere på de enkelte rapporteringskravene på departementsnivå, gir Forskningsrådet sin deskriptive vurdering.

Departementet ber om en kvalitativ vurdering av hvordan øvrige føringer er håndtert i 2017.

Nærings- og fiskeridepartementet ber om at Forskningsrådet rapporter for 2017 om SkatteFUNN- ordningen innen 1. mai 2018.

# Planlagte styringsmøter

I 2018 avholdes det to styringsmøter.

|  |  |
| --- | --- |
| **Møte** | **Dato** |
| Styringsmøte 1:  Forskningsrådets årsrapport for 2017 | Mai 2018 |
| Styringsmøte 2:  Tildelingsbrev 2019 og store satsinger | November 2018 |

**Tildeling**

I tråd med kravene i § 7 i Reglement for økonomistyring i staten og føringene gitt i dette tildelingsbrevet, blir bevilgningene på kapitlene 920 post 50 stilt til disposisjon for Norges forskningsråd.

Med hilsen

Bent Faster Sunde (e.f.)

Fung. ekspedisjonssjef  Jartrud Steinsli

avdelingsdirektør

*Dokumentet er elektronisk signert og har derfor ikke håndskrevne signaturer*

Kopi: Riksrevisjonen

Kunnskapsdepartementet

Helse- og omsorgsdepartementet

Klima- og miljødepartementet

Kommunal- og moderniseringsdepartementet

Landbruks- og matdepartementet

Olje- og energidepartementet

Samferdselsdepartementet

Innovasjon Norge

Patentstyret

SIVA

Institutt for energiteknikk